Watertekort in Gauteng duur voortArgieffoto Pretoria Inwoners van Pretoria is Saterdag opnuut versoek om waterbewaringsmaatreëls te versterk aangesien verbruik te hoog is en die reservoirs nie hul vlakke kan handhaaf nie. Inwoners is versoek om hul waterverbruik te verminder en water waar moontlik te herverbruik. Waterbeperkings geld ook steeds in die Jakarandastad en inwoners word daaraan herinner dat motors nie met ŉ tuinslang gewas mag word nie en tuine slegs tussen 18:00 en 22:00 natgelei mag word, indien nodig. Die reservoir wat water aan Mabopane voorsien, is tans op ŉ kritieke vlak en beurtwater sal van 20:00 tot 05:00 plaasvind tot die reservoir se watervlak gestabiliseer kan word. Inwoners van verskeie buurte in die ooste van Pretoria sit tans sonder water nadat ŉ waterpyp op die hoek van Devillebois Maréuil en Delmasweg gebars het. Herstelwerk behoort teen 20:00 afgehandel te wees en watertenkers word verskaf. Johannesburg Die stad Johannesburg het ook ŉ beroep op sy inwoners gedoen om water spaarsamig te gebruik. Die stad het ook die stand van damvlakke in die Vaalrivierstelsel-gebied bekend gemaak. Die Vaaldam is tans 26,3% vol, Grootdraaidam 66,5% vol, Sterkfonteindam 91,5% vol en Bloemhofdam 11,7% vol. Van Johannesburg se reservoirs se watervlakke is tans laag weens verbruik wat die aanbod oorskry. Watertenkers word ook verskaf. Inwoners is versoek om nie hul swembaddens te vul nie. Die stad het inwoners ook aangeraai om nie krane te laat drup nie, in min water te bad en badwater te gebruik om hul tuine nat te maak. Ekurhuleni Die Ekurhuleni-metro sal intussen die week met waterrantsoenering begin in ŉ poging om water te spaar. “Ons het geen ander keuse as om die drastiese stap te neem nie, aangesien daar met waterbesparingpogings deur inwoners ŉ gemiddeld van slegs 3,5% per week gespaar is, ver van die nodige 15%.” Die waterrantsoenering sal aanvanklik van 21:00 tot 05:00 ingestel word vanaf Maandag 7 November. “Dit beteken daar sal geen water wees in dié tye nie.” Die waterrantsoeneringskedule verskyn op die metro se webwerf. Die metro het sedert waterbeperkings in September aangekondig is boetes van R1,7 miljoen gehef.